**Uuden-Taipein vesipuistoräjähdys 2015** tapahtui 27. kesäkuuta 2015 Formosa Fun Coast -vesipuistossa Uudessa-Taipeissa Taiwanissa, kun siellä järjestetyssä Color Play Asia -juhlassa ilmassa leijunut värijauhe syttyi tuleen aiheuttaen pölyräjähdyksen. Räjähdyksessä loukkaantui yli 500 ihmistä, joista noin 190 vakavasti. Loukkaantuneista 15 menehtyi vammoihinsa.

Tausta
------

Color Play Asia -juhlan idea oli peräisin hindulaisesta holi-juhlasta, jossa käytetään värijauhetta. Color Play Asia järjestettiin ensimmäisen kerran Kaohsiungissa elokuussa 2013, ja siitä tuli sen jälkeen jokavuotinen tapahtuma. Asiantuntija Tsing Huan kansallisesta yliopistosta varoitti vuonna 2013, että tapahtumassa käytetty värijauhe voi aiheuttaa pölyräjähdyksen, jos se on syttyvää.

Tapahtumat
----------

Color Play Asia -juhla järjestettiin 27. kesäkuuta 2015 Formosa Fun Coast -vesipuistossa. Juhlaan oli myyty noin 4 000 lippua. Jokaiselle juhlijalle annettiin kolme pakettia värijauhetta (värjättyä maissitärkkelystä), jota he saivat levittää juhla-alueelle. Henkilökunta puhalsi lisäksi paineistetulla hiilidioksidilla jauhetta kohti juhlijoita. Tapahtuman päälavan lähistölle jauhetta kertyi kerrokseksi, joka ulottui juhlijoita nilkkoihin asti. Ilmassa leijunut jauhe muodosti sakean pilven lavan ympärille.

Kello 20.30 jauhepilvi päälavan läheisyydessä syttyi tuleen aiheuttaen pölyräjähdyksen. Lavan ympäristöön levisi suuri tulipallo. Maassa ollut jauhekerros syttyi tuleen aiheuttaen palovammoja pääosin uhrien raajoihin ja vartaloihin. Tulipalo saatiin nopeasti hallintaan, mutta noin 500 ihmistä ehti loukkaantua. Pelastustöissä ensihoitajia auttamassa oli mukana sotilaita.

Uhrit
-----

Pölyräjähdyksessä ja tulipalossa loukkaantui yli 500 ihmistä, joista noin 190 vakavasti. Osa uhreista sai palovammoja jopa 90 prosenttiin ihostaan. Loukkaantuneista 15 kuoli vammoihinsa, heistä viimeinen marraskuussa 2015. Suurin osa loukkaantuneista oli alle 25-vuotiaita taiwanilaisia. Taiwanin ulkoministeriön mukaan loukkaantuneiden joukossa oli 14 ulkomaalaista: kahdeksan Japanista, kaksi Malesiasta ja yksi Singaporesta, Yhdysvalloista, Etelä-Afrikasta sekä Yhdistyneestä kuningaskunnasta.

Lähteet
-------

1. 1 2 3 4  Taiwan Formosa Water Park explosion injures hundreds  28.6.2015. BBC. Viitattu 22.11.2019. (englanniksi)
2. 1 2 3 4 5  Color Play Asia fire claims another life, after five months  30.11.2015. The Taipei Times. Viitattu 20.11.2019. (englanniksi)
3. ↑  八仙彩色派對 8千人瘋玩粉  28.6.2014. China Times. Viitattu 22.11.2019. (kiinaksi)
4. ↑  彩色路跑灑粉霧 專家:遇火源恐爆炸  10.9.2013. PTS News. Viitattu 22.11.2019. (kiinaksi)
5. ↑  Chung, Jake: Water Park Inferno: Details of pre-blaze conditions emerge  30.6.2015. The Taipei Times. Viitattu 22.11.2019. (englanniksi)
6. ↑  Young, Angelo: Taiwan Water Park Explodes, Injuring At Least 229 People Attending A ‘Color Play’ Party; Dust Explosion Was Likely Cause  27.6.2015. International Business Times. Viitattu 22.11.2019. (englanniksi)
7. 1 2  Botelho, Greg & Wang, Kevin: More than 500 injured in explosion at Taiwan water park  28.6.2015. CNN. Viitattu 22.11.2019. (englanniksi)
8. 1 2  Jennings, Ralph: Investigators focus on causes of fire at Taiwan theme park that burned 498; 1 victim dies  29.6.2015. Taipei:  U.S. News. Viitattu 22.11.2019. (englanniksi)
9. 1 2  Chuang, Pichi & Wu, J.R.: Taiwan probes water park fire as tally of injured reaches 519  28.6.2015. Hong Kong Free Press. Viitattu 22.11.2019. (englanniksi)
10. ↑  Yuxuan, Shen: 八仙樂園粉塵爆炸 外交部證實：8名外籍人士受傷  30.6.2015. Taipei:  Liberty Times Net. Viitattu 22.11.2019. (kiinaksi)